Ministerier svinger guldkortet som aldrig før - UgebrevetA4.dk\nMens regeringen sparer overalt i det offentlige, bruger ministerierne flere og flere millioner på repræsentation. Alene sidste år steg udgifterne til danskvand, sandwich, blomster og gaver med hele 12 procent. Opsigtsvækkende, siger flere eksperter.\nA LA CARTE Ministeriernes embedsmænd spiser og drikker en stadig større del af statens budget op. Statens departementer bruger nu i snit 200.000 kroner om dagen på at bespise eksterne samarbejdspartnere, drikke mødekaffe og sende blomster til receptioner. Udgifterne til repræsentation i ministerierne steg fire gange så meget som de statslige udgifter generelt fra 2007 til 2008.\nSamlet set steg udgifterne til ministeriernes repræsentation fra 36,9 millioner kroner i år 2007 til 41 millioner kroner i 2008. Dermed er udgifterne steget med 12 procent - eller 4,1 millioner kroner – på ét år. Det viser en beregning, som Ugebrevet A4 har foretaget på baggrund af tal fra statsregnskabet.\nStigningen påkalder sig opmærksomhed fra flere eksperter. Lektor i offentlig administration på Roskilde Universitetscenter, Birgitte Poulsen, finder det øgede forbrug problematisk:\n»Det er meget påfaldende, at der er nogle af ministerierne, som har en stigning i udgifterne til repræsentationskontoen på mere end 50 procent. Man bør se nærmere på, hvad det skyldes, for det må betegnes som en voldsom stigning på bare ét år,« siger Birgitte Poulsen.\nOgså professor i økonomi på Københavns Universitet, David Dreyer Lassen, mener, at der er tale om en »stor stigning«: »Uanset hvad niveauet er, så er det en markant stigning,« siger han.\nTopscorerne i ekstraforbrug er Økonomi- og Erhvervsministeriet samt Kirkeministeriet, hvor udgifterne til repræsentation er næsten fordoblet. I den anden ende af skalaen ligger Videnskabsministeriet, der har sparet næsten halvdelen af repræsentationsudgifterne væk. I alt er udgifterne til repræsentation steget i 10 ud af 18 ministerier.\nForbruget er steget, uden hverken ministerier, Rigsrevision eller politikere har bemærket det. Hos Socialdemokraternes finansordfører vækker det forargelse:\n»Det virker voldsomt. Det er klart, at der må være nogle departementschefer og ministre, der sidder med et forklaringsproblem. Denne regering har haft en finanspolitik, hvor kernen var at holde de statslige udgifter i spændetrøje, og nu viser det sig, at departementerne beriger sig selv med udgiftsstigninger, der er tre-fire gange større end stigningen i resten af statens udgifter,« siger Morten Bødskov (S).\nDe konservatives finansordfører, Mike Legarth, ser mere roligt på udviklingen.\n»Det er klart, at staten skal være mådeholden med repræsentationen - men på den anden side skal man også passe på, at det ikke bliver så religiøst, at man ikke kan byde folk på kaffe og en ostemad til et møde,« siger Mike Legarth (K), der ikke vil kommentere konkret på den udvikling i udgifterne, Ugebrevet A4 præsenterer.\nMen den øgede brug af repræsentationskontoen er værd at bemærke, mener lektor i offentlig administration på Roskilde Universitetscenter, Birgitte Poulsen:\n»Traditionelt har der været stor selvkontrol i statsforvaltningen. Men det er interessant, at der er en stigning i repræsentationen Det kan rejse tvivl om, hvorvidt regeringens nærmeste ansatte har den samme respekt for de offentlige midler, som de prædiker for andre dele af den offentlige forvaltning,« siger Birgitte Poulsen fra RUC, der dog samtidig åbner for, at »det kan også være et sammenfald af omstændigheder, der er årsag til stigningen.«\nAlt fra vinbar til mødekaffe\nDen største stigning finder man i Kirkeministeriet, hvor repræsentationsforbruget er mere end fordoblet - fra 400.000 kroner til knap en million kroner på bare ét år. Ifølge ministeriets økonomichef er årsagen »særlige omkostninger« i 2008.\n»Dels har vi afholdt en konference om folkekirkens fremtid, der kostede cirka 300.000 kroner, og dels har ministeren holdt en middag i forbindelse med indsættelse af den nye biskop i Roskilde, hvilket kostede cirka 100.000 kroner,« siger økonomichef i Kirkeministeriet Klaus Kerrn-Jespersen.\nMens Kirkeministeriet har haft store enkeltstående udgifter på repræsentationskontoen sidste år, viser bilagene i Justitsministeriet ikke større konferenceposter.\nDykker man ned i de udgifter, departementerne har til repræsentation, viser en aktindsigt hos Justitsministeriet, at der i 2008 blandt andet er brugt 8.000 kroner på frugt fra ISS i maj, 11.072 kroner på den franske gourmetrestaurant Le Sommelier i Bredgade i juni, 76 kroner på servering ved en personalesamtale i februar og 105 kroner på chokolade i forbindelse med Nævnsmøder i september. Ifølge statsregnskabet brugte Justitsministeriet 1 million kroner på repræsentation i 2008 mod 700.000 kroner i 2007.\nI Udenrigsministeriet, der i 2008 brugte mere end 22 millioner kroner på repræsentation, er det heller ikke de store enkeltposter, der skaffer ministeriet en stigning i udgifterne på 17 procent – svarende til over tre millioner kroner.\n»Der er så mange forskellige små-regninger fra både Udenrigsministeriet i København og vores godt 100 repræsentationer over hele verden, at vi ikke kan gå ind og analysere hver enkelt for at finde ud af, hvorfor der bruges mere eller mindre fra ét år til et andet,« siger Thure Christensen, souschef i Udenrigsministeriets økonomikontor, og tilføjer, at repræsentationsbilagene mindst består af 10.000 poster.\nDerimod forklarer han, at øget mødeaktivitet får udgifterne til at vokse.\n»Kerneopgaven i diplomatiet er at gå ud og skabe et netværk. Udgifter til repræsentation svinger jo. Nogen steder i verden koster det f.eks. mere at spise ude end andre, så alt efter aktivitetsniveauet, vil udgifterne til repræsentation variere fra år til år,« forklarer Thure Christiansen, souschef i økonomikontoret i Udenrigsministeriet.\nStaten forkæler ikke\nIfølge Jørgen Grønnegård Christensen, professor i statskundskab på Aarhus Universitet, ligger udgiftsposterne helt i tråd med det, der er hele pointen med at have en repræsentationskonto. Han forklarer, at ministerierne har repræsentationsudgifter af flere årsager:\nAlle ministerier har et fast samspil med øvrige myndigheder og interesseorganisationer. Når man mødes, er der brug for en vis repræsentation.\nEnkelte ministerier, eksempelvis Udenrigsministeriet, Statsministeriet og Kulturministeriet, har brug for en vis synlighed. Det kan repræsentation bidrage til.\nDertil kommer en mere klassisk form for repræsentation, forklarer professor Jørgen Grønnegård Christensen:\n»Man har brug for at fejre ledelsen eller de ansatte, og det er min fornemmelse, at det har større betydning i dag end det havde i departementerne for 25 år siden.«\nRepræsentationen er ofte beskeden. Den kan bestå af, at der bydes på en kop kaffe eller en sandwich, når embedsværket eller ministeren afholder møder.\nDavid Dreyer Lassen, professor i økonomi på Københavns Universitet, mener ikke, at statens repræsentation virker ekstravagant på baggrund af de tal, som Ugebrevet A4 præsenterer for ham.\n»Det er ikke mit indtryk, at de ansatte i staten bliver forkælet voldsomt. Hvis man holder et møde, kan man jo altid diskutere, om der skal være en croissant og en kop kaffe. Men sådan er det altså i dag. Ligesom man i øvrigt ville gøre hos en privat virksomhed,« siger han og tilføjer:\n»Det er en billig måde at gøre folk lidt tilfredse på. Det er dansk mødekultur, at man putter noget i hovedet, når man holder møder, og derfor har man en forventning om, at der serveres lidt. Det kan jo også blive for surt, hvis man ikke kan byde folk en sodavand.«\nMere aktivitet, flere udgifter\nKulturministeriet er et af de departementer, der faktisk har brugt færre penge i perioden fra 2007 til 2008 – ministeriets repræsentationsforbrug beløb sig til 1,2 millioner kroner i 2008, hvilket er 200.000 kroner mindre end året før.\nMinisteriet forklarer, at de penge, der er afsat til repræsentation, blandt andet er brugt på møder med deltagelse af eksterne samarbejdspartnere, hvor der serveres kaffe eller frokost leveret af ministeriets egen kantine. Desuden er der i sjældne tilfælde brugt penge på restauranter, blomster og kranse til eksterne samarbejdspartnere og jubilæumsgaver, der maksimalt må koste 200-300 kroner.\nAt ministeriet har brugt færre penge i 2008 skyldes ikke sparetrang, men »formentligt, at den nye kulturminister har haft færre rejseaktiviteter og deraf følgende repræsentationsudgifter i sidste halvdel af 2008, end den tidligere kulturminister havde i 2007,« forklarer administrationschef Jane Padde i Kulturministeriet.\nBlandt de ministerier, der har øget udgifterne til repræsentation i 2008, er det gængse svar: Flere aktiviteter, flere udgifter.\nSelv om Finansministeriets embedsværk har haft travlt med at overvåge væksten i de statslige udgifter generelt, holder man ikke øje med statens interne udgifter til repræsentation.\n»Vi har rammestyring, hvor man ved budgetplanlægningen fastsætter en økonomisk ramme for ministerierne. Det er et almindeligt princip, at man får en bevilling, og inden for rammerne af den må man selv administrere, om man vil bruge flere eller færre penge på repræsentation,« siger afdelingschefen i Finansministeriet, Mogens Pedersen, og tilføjer:\n»Hvis et ministerium beder om flere penge ved budgetplanlægningen, kan vi så analysere enkelte udgiftsposter og diskutere, om der er brug for at omprioritere nogle udgifter.«\nHan mener, at det ville være »ekstremt gammeldags«, hvis Finansministeriet skulle holde øje med de enkelte udgiftsposter for hvert ministerieområde. Desuden mener han ikke, at der er noget, der tyder på, at de samlede udgifter til repræsentation stiger år for år.\n»Forklaringen på, at repræsentationsudgifterne som helhed stiger, er, at Udenrigsministeriet har brugt flere penge på repræsentation. Og det skyldes formodentlig flere møder og aktiviteter,« tilføjer Mogens Pedersen.\nHos Rigsrevisionen, der i sidste ende er den institution, der vurderer statens regnskab, har man ikke på noget tidspunkt iværksat undersøgelser af statens repræsentationsudgifter samlet set. Rigsrevisionen foretager stikprøver hos de enkelte myndigheder, hvor repræsentationsomkostningerne kan være ét af de områder, som revisionen ser nærmere på.\n»Vi vil blandt andet kigge på omfanget. Hvis det ser fornuftigt ud, så gennemgår vi ikke hele området, men udtager kun enkelte bilag. Vi laver også regnskabsanalyser, hvor vi sammenligner forskellige udgifter med året før. Men hvis det hvert år stiger lidt, så kan man godt opbygge et vist niveau, uden det bliver opdaget,« siger økonomichef i Rigsrevisionen, Bo Brabrand, der understreger, at den enkelte institutions ledelse har ansvar for sin egen økonomi og måden at forvalte budgettet på.\nTim Knudsen, professor i statskundskab på Københavns Universitet, mener at stigningen i udgifterne måske netop kan skyldes, at kontrollen er svækket.\n»Man har lavet nogle bevillingssystemer, der giver større frihed til institutionerne. Frem til 1980’erne havde man en meget nidkær kontrol, men det blev altså også ufatteligt småligt. Siden har man løsnet det, men så er problemet, at institutionerne i høj grad styrer selv - og det er folk sjældent gode til, hvis der ingen kontrol er,« siger Tim Knudsen.\nGenerelt vurderer alle de forvaltningseksperter, som Ugebrevet A4 har talt med, at der i forvaltningen traditionelt har været en ånd af mådehold med skatteborgernes penge. Men eksperterne peger også på, at denne ånd kan ændre sig, hvis kulturen blandt ministrene ændres.\n»Denne regering har siddet så længe, at pengene sidder lidt løsere. Den er præget af et luksus-gen, som jo blandt andet er kommet til udtryk i form af for eksempel Bendt Bendtsens jagter,« siger Tim Knudsen.\nOgså lektor i offentlig administration på RUC, Birgitte Poulsen, mener, at stigningen i udgifterne til repræsentation bør mane til eftertanke i forvaltningen:\n»Man kan godt have tillid til statsadministrationen i Danmark. Men derfor kan den her stigning i repræsentationsudgifterne godt være udtryk for en ændring i forvaltningskulturen. Hidtil har der i forvaltningen været en ånd om, at man sparede, hvad man kunne, når det kom til skatteborgernes penge. Men det kan jo have ændret sig. Særligt, hvis man ikke føler, der er nogen, som kigger forbruget efter i kortene,« siger Birgitte Poulsen og tilføjer: »Man bør se på, om stigningen skyldes, at man bruger pengene mere løssluppent end hidtil, eller om der har været særlige udgiftsposter i 2008.«\nSocialdemokraternes finansordfører vil nu bede om en redegørelse fra Finansministeriet for omfanget af statens repræsentationsforbrug.\nNOTE Denne version er ændret i forhold til den, der oprindeligt blev publiceret på hjemmeside. I den første version optrådte der forkerte tal fra Sundhedsministeriet.\nGrafik: Ministeriernes udgifter er steget med 4,1 millioner kroner\nGrafik: Staten drikker mødekaffe for 40 millioner kroner


Person: Janne Teller | Information\nVerden rundt i litteraturnyheder: PEN America går ind i heftig debat om kulørt bog og Le Carre modtager Olof Palme-prisen\nDebatten om romanen ’American Dirt’ raser for fulde gardiner, nu også i medier, der ellers er for store til at beskæftige sig med bogstof. Store dele af den planlagte bogtour er aflyst og den nordamerikanske afdeling af PEN reagerer. Derudover var det med en følelse af uværdighed, at John Le Carré den 30. januar modtog Olof Palme-prisen\nEfter læsning af Janne Tellers nye bog: Haves: nøgenhed, savnes: stof\nDe fleste af Janne Tellers 21 tekster om verdens problemer og menneskelig fremmedhed har en air af abstraktion, besværgelse og eksotisme – hvor blev stofligheden af?\nEt evigt offer kan aldrig blive frit\nI Danmark dynger vi mennesket til i gode intentioner, men er blinde for, at det også er med til at fratage menneskets dets personlige ansvar, mener Janne Teller. Hun føler sig fri af nation og sted. Det gør det nemmere for hende at skrabe de sociale lag af, der får folk til at forveksle kultur med menneskelig essens – det er den, hun konstant søger i sine bøger\nI dag skal vi lære om kodeskrift\nAlt som sådan – kan man skrive om det? Det kan forfatteren til ’Intet’ så længe, posten, telefonen og verden udenfor ikke forstyrrer\nJanne Teller har hægtet en tynd og lettere postuleret ægteskabs- og krisefortælling op på selveste Karen Blixen\nGyldendal: Vi kunne ikke udgive bogen, som vi gerne ville


Den danske borgerkrig | Litteratursiden\nOprettet: 03.03.2014 - 11:47\n"Fabulerende, absurd og fantastisk" skriver Litteratursidens anmelder, men er du enig? Klik ind og deltag i debatten i DR Romanklubben.\nBogen er til debat i marts 2014\nLæs Litteratursidens anmeldelse og vores analyse hvor du også kan finde henvisning til andre anmeldelser mm. Klik og læs mere på DR.dk\nBrug Forfatterweb gennem dit biblioteks hjemmeside og læs mere om forfatteren Kasper Colling Nielsen. (Gå ind på dit eget bibliotekets hjemmeside og find forfatterweb. Når du logger dig ind med dine bibliotekskoder, får du gratis adgang til forfatterweb)\nman, 31/03/2014 - 14:40\nEfter en weekend i solskinsvejr er tankerne nu tilbage ved borgerkrigen.\nVi har haft lidt svært ved at få hold på debatten, men af vores indlæg kan man tydeligt se, at bogen har sat gang i debatten og i tankerne både rundt på landets biblioteker og hos os her i læseklubben.\nFor egen regning vil jeg udtrykke glæden over at bøger som Den danske borgerkrig skrives og udgives. Vi har så godt af at blive udfordret og skubbet lidt til. Der kan så nemt gå "hyggelig familieroman" i vores læsning og det er vi godt nok ganske langt fra i denne roman.. Ja undskyld, hvis jeg træder nogen over tæerne . Der er intet i vejen med familieromner og intet i vejen med at læse for velbehagelighedens skyld - blot ikke hele tiden ! Så tak til Kaspar Colling Nielsen både for romanen, og tak fordi du var med i snakken her på Litteratursiden.\nFra i morgen snakker vi videre om en ny bog. Men debatten om Den danske borgerkrig er naturligvis stadig åben, så hold jer endelig ikke tilbage :-)\ntor, 20/03/2014 - 19:37\nDet er en interessant betragtning! Jeg har ikke tænkt det sådan selv, men der er nok noget om det. Man ved jo heldigvis ikke altid, hvad man selv skriver. :-)\ntor, 20/03/2014 - 14:35\nDet er ikke så almindeligt for tiden at læse en bog, der peger på helt nutidige og (måske, men forhåbentlig ikke) aktuelle temaer.\nF.eks.: Danmark er i økonomisk uføre og modtager bistand fra Norge, Brasilien og Kina. Kinesere og nordmænd opkøber lejligheder og grunde i DK. Højt uddannede danskere er guider for rige turister, f.eks. på cykeltaxier. Udlændinge må købe, hvad de vil i DK. Der er ingen restriktioner overfor sådanne ting. Pengene har taget hele magten. En kinesisk rigmand har købt Eremitageslottet og udvidet det med en moderne tilbygning. Sådanne scenarier udfolder sig i bogen og - synes jeg altså - pirker til os. Læs f.eks. s. 67-68 og videre frem.\nKan det ske? Vil det aldrig ske? Hvordan ser fremtiden ud?\nDet er da spændende tanker, ikke? Og måske mere aktuelle end vi bryder os om? Eller hvad?\ntor, 20/03/2014 - 14:01\nHej Tina. Måske har du ret i det med at være/blive et "umælende væsen" (som et dyr). Kiggede lige på side 164, hvor der tales om krigen. F.eks: "det er svært at vende tilbage fra en krig". Og om krig som underholdning i medierne, og: om det er "menneskers natur at dræbe". Hvorfor myrder mennesker hinanden? Hvordan forklare holocaust osv.? Det er tanker han gør sig i sit "paradis" i Argentina og som veninden Inez sætter ord på. Og som måske er dét bogen vil diskutere? Eller hvad?\nDer henvises til Zygmunt Bauman, som jeg kun kender af navn, men hvor der sikkert findes gode forklaringer. Kunne være spændende at gå videre ind i de tanker.\nons, 19/03/2014 - 15:52\nTak til alle læseklubberne for kommentarer. Det er spændende at læse og sjovt at se hvilke følelser bogen har sat gang i landet over.\nTidligere i debatten spurgte Moldt , hvad vi mener om hunden der kan tale. Jeg tror, det hænger sammen med det som kasper skriver om at fjerne sig fra sig selv (hvis jeg har forstået det korrekt). Hvis en hund ikke en gang kan få love til at være en hund, men skal udvikle sig til noget ,den slet ikke kan det være svært for de enkelte individer at kende sig selv.\nDe 3 oplagte eksempler er :\nHunden bliver noget anden end det den er.\nHovedpersonen viser ikke sit sande "jeg", men lyver overfor Leonora\nIkke engang den onde bonde i anekdoten bliver ved med at være, den han er. Han bliver af eftertiden lavet om til en idylliseret historie om en mand, der skal er dyre paradis. (det er simpelthen så morsomt)\nDet morsomme og paradoksale er jo at hovedpersonen hen mod romanens slutning tilstræber at blive ligesom sin hund. Han får ved hjælp af genprogrammet udviklet sin lugtesans og får bygget albuestøtter, så han bedre kan udnytte sin nye lugtesans. Måske længes han efter at være et "umælende væsen" med et mindre kompliceret følelsesliv. Vi hører jo at Geoff (hunden) får depressive tendenser efterhånden som den fjerner sig fra hundeidentiteten.\ntir, 18/03/2014 - 17:45\nI Romanklubben på Nakskov Bibliotek var der meget delte meninger – og antal stjerner (hvor hele skalaen var i brug, men hvor vi endte på 5 stjerner ud af 6 mulige!). En tredjedel af deltagerne brød sig decideret ikke om bogen: grum historie der ikke fængede og hvor det latrinære sprog og den udpenslede vold virkede som en hæmsko. Den resterende del var blevet indfanget af historien – nogle hurtigere end andre - men ord som fængende, fascinerende, skræmmende, tankevækkende, rystende, deprimerende og velskrevet gik igen. Næsten alle fandt de indflettede historier fantastiske og ofte absurde og hver især kan læses som en kommentar til tendenser i tiden, og den evige ungdom synes ikke at være værd at tragte efter. Slutkapitlet ”Træerne i husene” giver stof til eftertanke. Flere af deltagerne fik lyst til efterfølgende at læse ”Mount København”.\nBente E. Knudsen\ntir, 18/03/2014 - 10:54\nHalsnæs Bibliotekernes romanklub-aftenhold:\nVi havde en rigtig god diskussion om form og indhold beriget af at nogle af os havde hørt forfatteren på en Litterær Lørdag på biblioteket i februar. Men meningerne er stærkt delte. Næsten alle følte sig godt underholdt. Debatten gik på, om romanen er velskrevet eller kompositorisk noget værre rodsammen.\nRomanens komposition med de mange små historier indskudt i rammefortællingen om den 450-årige genmodificerede hovedperson og hans hund virker forstyrrende på nogle og forhindrer en nærmere beskrivelse af temaet stamcelleforskning og samfundets nedsmeltning i titlens borgerkrig. Andre var begejstret for de små historier og fandt dem morsomme og måske det helt store plus i bogen.\nOgså romanens indhold skabte en god debat. Beskrivelsen af samfundets økonomiske nedsmeltning og den efterfølgende borgerkrig virker både skræmmende og langt hen af vejen troværdig. Man kunne blot måske have brugt en beskrivelse af tiden lige efter i stedet for at springe 450 år frem. Denne distance på 450 år irriterede nogle af deltagerne.\nGenerelt var konklusionen at bogen er en morsom, interessant og tankevækkende beskrivelse af et samfunds opløsning som følge af en voldsom økonomisk krise. Økonomi møder science fiction, og selv om man måske ikke er vild med genren er det en vigtig bog.\nRomanklubben endte med at give bogen 3 stjerner.\nman, 17/03/2014 - 15:29\nRomanklubbens læsekreds, Frederikshavns Bibliotek- Betzy Larsen\nVi startede, som vi altid gør, med en hurtig runde for kort at sige, hvad hver enkelt syntes om romanen. Der var rimelig enighed, kun en læser skilte sig ud ved at synes, det var en mindre god roman. Resten var enige om, at det var en bog, der var tankevækkende, samfundskritisk, og ikke så lidt absurd.\nTankevækkende, fordi den berørte noget så forfærdelig som borgerkrig i Danmark. Situationen det opstod i, var noget vi alle kunne forholde os til. Samfundskritisk med finanskrise og overbelånte huse. Grænseoverskridende med vold og sex, og fuldstændig absurd med folk, der levede evigt. Dyr, der kunne tale.\nVi diskutere, om mennesker kunne blive så forfærdelig voldelige og myrde løs, som de gør i romanen. Vi har jo læst og hørt om, hvordan naboer og venner pludselig bliver fjender og myrder løs under krige.\nHistorien med hunden Geoff, der taler, fandt nogle af læserne, var alt for fantasifuldt og absurd. De små historier med kursiv tekst var underfundige. Særlig historien om tomaten vagte begejstring. Den vil vi tænke på, når vi åbner en dåse flåede tomater!\nVi blev enige om, at romanen skulle have 3 stjerner.\nsøn, 16/03/2014 - 21:48\nUndskylder hvis jeg har mistolket dit indlæg.tog nok fejl af dig og en af de andre debattører . Det er svært at forholde sig ril andres indlæg når man ikke kan se hvem der har skrevet hvad ,medens man selv debatterer.\nJeg ønsker mer debat, så bliver jeg da i mine egne sko , og så håber jeg da at jeg ikke er alene om dette ønske ;)\nsøn, 16/03/2014 - 21:42\nHvordan får du mit indlæg til at være en efterlysning af flere indlæg?\nsøn, 16/03/2014 - 21:32\nTilkendegivelse angående min genlæsning,og andre kommentarer, bare for at få lidt gang i debatten.\nJeg har til min overraskelse set at jeg først får genlæst Kasper C. Nielsens bog til april, da der åbenbart er mange der låner den, for datoen for afhentning ændrer sig hele tiden.\nDet skal nu ikke afholde mig fra at komme med et par kommentarer til temaet,som forfatteren jo så fint og filosofisk redegør for i tidligere indlæg ( har tilladt mig at kopiere )\n"Temaet var fra begyndelsen inspireret af Immanuel Kants erkendelsesteoretiske distinktion mellem tingen-for-os og tingen-i-sig-selv. Mennesket har altid kun adgang til verden-for-os og aldrig verden-i-sig-selv. Hvis man applicerer distinktion i et selvforhold, får man sig-selv-i-sig-selv og sig-selv-for-sig-selv. Hvor vi selvfølgelig kun har adgang til det sidste. Vores bevidsthed bliver med Kants distinktion ’noget’ på linje med andre ting i verden, som vi kun har begrænset adgang til. Distinktionen skaber således en grænse i det menneskelige sind mellem det, vi kan begribe om os selv, og det vi aldrig kan forstå. En grænse til et mørke i sindet. Det er et mørke, som vi aldrig kan erobre, men som vi altid frygter, som vi fantaserer om og længes efter. Alle fortællingerne, på alle tre planer, handler om, hvordan forskellige eksistensformer (med bevidsthed) på forskellige måder forsøger at overkomme afstanden til sig selv og afstanden til verden. "\nJeg har slet ikke forudsætninger for at diskutere på så akademisk niveau, men det satte alligevel masse tanker igang, og jeg ,der er igang med Knausgårds " Sjælens Amerika" , nikker genkendende til de mange eksistentialistiske overvejelser som også går igen i hans essays.\nHan tager dog udgangspunkt i Heidegger og Hamsun , men for mig at læse er substansen den samme. Har jeg ret , eller er jeg helt galt afmarcheret ?\nJeg syntes iøvrigt at det har været spændende at følge med i de forskellige læseklubbers debatter, og jeg syntes at indlægget fra Herning kredsen gav en opklaring på mange uforståelige sammenhænge. Tak for at dele jeres tolkninger, og ligesom Zille og Hanne Ingerslev efterlyser jeg flere in puts, men det er en svær bog både at læse og fortolke på, måske især for alle os lægfolk / ikke akademikere ?\nMen jeg syntes det er skønt at blive udfordret på sine læsevaner :)\nlør, 15/03/2014 - 10:17\nJeg kan ikke sætte flere meninger på tryk end i 1. indlæg. Den siger mig ikke så meget som samlet værk, jeg kan stadig se det geniale i de indflettede fortællinger, men der mangler for mig sammenhængskraft mellem tidsfølgehistorien og fortællingerne. Jeg kan godt se flere temaer, men ikke noget med dybere varig betydning. Der mangler for mig et grundtema, der binder 1968, 2018-24 sammen med tiden om 450 år, hvordan kom personerne dertil ud- og afviklingsmæssigt.\nlør, 15/03/2014 - 00:08\nHej hvor bliver indlæggene af???? Der må da være mange biblioteksgrupper, der har haft møder!!!\nNår jeg tænker på, hvordan mine gruppe-kolleger belærte mig om, hvor værdifuld og banebrydende denne roman er, så må der da være masser af tanker derude, som endnu ikke er kommet til udtryk!!!!\nlør, 08/03/2014 - 17:55\nUnder læsningen af ”Den Danske Borgerkrig 2018-24” kom jeg til at tænke på følgende citat fra den gamle fortæller Homer i Wim Wenders film ”Wings of Desire”:\nMy heroes are no longer the warriors and kings but the things of peace, one equal to the other…But no one has so far succeeded in singing an epic of peace. What is wrong with peace that its inspiration doesn’t endure and that its story is hardly told? Must I give up now? If I do give up, then mankind will lose its storyteller. And once mankind loses its storyteller it will also lose its childhood\nJeg oplevede først og fremmest bogen som en voldsom og virtuos fortælling om krig og ikke mindst det at vende tilbage fra krig til fred. Altså en moderne odyssé, med det tvist at ”Odysseus” opgiver ”Penelope” til fordel for udødelighed.\nDesuden tænker jeg, at fortælleren ender med at tillægge fortællinger større betydning, end han gør undervejs?\nfre, 07/03/2014 - 12:09\nDR Romanklubben på Herning Bibliotek mødtes tirsdag d. 4. marts og snakkede om "Den Danske Borgerkrig 2018 - 2024".\nStørstedelen synes, at bogen var læsværdig og et spændende bekendtskab. Adskillige af læsekredsens medlemmer ville gå hjem og læse bogen igen efter vores snak i klubben.\nDrøftelserne på mødet handlede meget om hvordan borgerkrigen blev skildret, og hvor tæt på virkeligheden nogle af krigsbeskrivelserne er på "borgerkrigen" i Ukraine.\nGruppen drøftede også de forskellige kursivhistorier i bogen.\nDet er interessant som de forskellige kursivhistorier henviser til hinanden. Der er flere af personerne i kursivhistorierne som nævnes andre steder i bogen. Det er som en mosaik af små links, som man som læser kan bruge tid på at samle. Da jeg først opdagede de mange, mange links mellem historierne kunne jeg slet ikke holde op med at lede efter dem ; ) Kursivhistorierne er derved en form for krønike, som hovedpersonen bruger til at fortælle om sit eget ophav.\nSå hovedpersonen bruger borgerkrigen som springbræt og ramme til at fortælle sin egen historie om slægt og venner. Hovedpersonen fokuserer slet ikke på, hvad der konkret samfundsmæssigt kommer ud af borgerkrigen.\nBeskrivelsen af borgerkrigen bliver derved en form for undskyldning for hovedpersonen til at komme med sin egen fortælling.\nVi diskuterede meget om hovedpersonen kan være Samuel (den lille jødiske dreng i maven på kvinden) og / eller Bjørn (rigmanden, der tager til DK for at gå til tandlæge).\nfre, 07/03/2014 - 09:42\nMange tak for den udredning. Jeg har straks sendt Horsens-læseklubben en mail med et link til debatten. Dit svar falder fint ind og udvider den debat vi havde i gruppen på en langt mere filosofisk måde :-)\ntor, 06/03/2014 - 16:41\nGud velsigne dig!!!!!! især for den sidste kommentar!!!\nAltså den om anuserne\ntor, 06/03/2014 - 15:45\nAt læse er en ganske subjektiv oplevelse, som kan udvides ved at drøfte den med andre, og ligefrem at ”træffe” forfatteren af en bog, jeg har haft det vanskeligt med, er en speciel oplevelse. Som du kan læse, er det svært for mig at være uvenlig, for jeg beundrer grundlæggende, at et menneske er i stand til overhovedet at skrive en bog. Du har jo egentlig gjort det så godt, at vi, der har kommenteret hidtil, har sat os i hver ende af vippen, som dermed ikke kan vippe.\nMen fordi du selvfølgelig fortjener en lidt mere fyldestgørende forklaring (jeg ville selv være nysgerrig i denne situation), følger her den uvenlighed, jeg hellere havde sparet dig og andre for :)\nhvis du havde fremstillet de til borgerkrigen-optaktende økonomisk-finansielle begivenheder enten og helst mere uvirkelige eller måske mere i overensstemmelse med virkeligheden, som jeg tror du har gode forudsætninger for i kraft af din uddannelse, ville det have givet mig en bedre introduktion til resten af bogen. Det er, som om du har valgt en mellemting, som for mig virker kluntet, og gør mig forvirret. ”Hvad er det han har for? Tager han mig ved næsen?”\nhvis selve borgerkrigen havde fået en mere intens dækning og var blevet gjort enten og helst lidt mere fantasifuld eller mere grafisk, ville jeg nok bedre have kunnet se perspektivet i den.\nhvis jeg havde kunnet få sympati for et af menneskene eller dyrene, ville det have hjulpet mig. Fortælleren virker så overfladisk gennem hundredevis af leveår og ligeledes hans omgangskreds, og hans ungdoms kæreste ligeså til trods for hendes besættelse af kampen. Hunden Geoff vækker heller ikke min sympati trods eller grundet hans særdeles avancerede egenskaber. At have sympati med én eller noget i en bog spiller en stor rolle for mig, uden jeg kan begrunde det rationelt.\nhvis der havde været færre anuser med færre funktioner, ville jeg nok ikke have brugt ordet ”udelikat”.\nSom jeg nævnte, blev jeg så provokeret af min skuffelse, at ”Mount København” sandsynligvis bliver hentet på biblioteket. For jeg kunne godt lide ”tomathistorien”, og måske er dine noveller lige så gode som dén. Og, pokker ta’ mig om jeg ikke ligefrem er ved at overveje at læse ”Borgerkrigen …” en gang til …\ntor, 06/03/2014 - 14:18\nBogen handler selvfølgelig om en fremtidig borgerkrig i Danmark, og som sådan er bogen en dystopi, som fremskriver nuværende tendenser i samfundet på en dramatisk måde. På et lidt dybere plan handler bogen imidlertid om noget lidt andet, nemlig følelsen af ikke at være til stede i sit eget liv, at føle en afstand, som man ikke kan overvinde, til én selv og verden. Temaet var fra begyndelsen inspireret af Immanuel Kants erkendelsesteoretiske distinktion mellem tingen-for-os og tingen-i-sig-selv. Mennesket har altid kun adgang til verden-for-os og aldrig verden-i-sig-selv. Hvis man applicerer distinktion i et selvforhold, får man sig-selv-i-sig-selv og sig-selv-for-sig-selv. Hvor vi selvfølgelig kun har adgang til det sidste. Vores bevidsthed bliver med Kants distinktion ’noget’ på linje med andre ting i verden, som vi kun har begrænset adgang til. Distinktionen skaber således en grænse i det menneskelige sind mellem det, vi kan begribe om os selv, og det vi aldrig kan forstå. En grænse til et mørke i sindet. Det er et mørke, som vi aldrig kan erobre, men som vi altid frygter, som vi fantaserer om og længes efter. Alle fortællingerne, på alle tre planer, handler om, hvordan forskellige eksistensformer (med bevidsthed) på forskellige måder forsøger at overkomme afstanden til sig selv og afstanden til verden.\nHovedpersonen kredser konstant om denne afstand til sig selv og livet, og han lægger planer for at minimere den eller overvinde den, hvad han ikke kan. Kun i hans erindring af krigen og Leonora, synes der er findes noget autentisk, eller i hvert fald en mulighed for det.\nHvad angår historien om jøderne. Jeg er selv jøde. Mine bedsteforældre flygtede til Sverige i 43. Som barn har jeg hørt utallige historier om 2. Verdenskrig og KZ-lejrene. For et par weekender siden var jeg og mine fætre i Auschwitz-Birkenau for at se stedet selv. Vi har alle læst en del om emnet. Det der foregik i de lejre var grotesk. Jeg mener ikke kun den systematiserede udryddelse, men også de tilfældige overfald og ydmygelser. De lavede teaterstykker med fangerne og dræbte dem vilkårligt, for sjov. Det er i sandhed en sørgelig historie, som overskrider forholdet mellem nazister og jøder. Det er en historie om mennesket, efter min mening. Jøderne kunne ligesåvel have været bødlerne. Det er lektien. Jeg læste om to gamle mænd, som havde overlevet Treblinka, hvor 950.000 blev dræbt. 70 flygtede, og i blandt dem de tor gamle mænd. Fælles for deres oplevelse af Treblinka var, at de ikke forstod det. De besad ikke de interlektuelle redskaber til at begribe, det der var foregået. Det var for grotesk og absurd. Hvordan beskriver man dette grænseoverskridende forhold ved mennesket litterært? Mit bud er at beskrive det groteske, det umulige, det grænseoverskridende.\ntor, 06/03/2014 - 14:00\nJeg kender godt 'All men are mortal'. Jeg har ikke læst den endnu, men min redaktør gjorde mig opmærksom på den, da jeg skrev på borgerkrigen.\ntor, 06/03/2014 - 13:58\nJeg er ellers rimelig nysgerrig efter at høre, hvad du ikke kunne lide ved bogen. Jeg har det helt fint med, at ikke alle kan lide det jeg laver. Jeg er bare lidt nysgerrig. Alt godt, Kaspar Colling Nielsen\ntor, 06/03/2014 - 12:40\nConnie, du har ret: Mit indlæg var et ”umiddelbart indtryk”, og jeg tog ikke fat på nogen emner, for jeg fandt ikke nogen emner, jeg blev betaget af. ”Jeg tror at Kasper Colling Nielsens bøger er sådan nogle man enten elsker eller hader”, skrev Annebeth Larsen, og det er nok rigtigt for mit vedkommende, hvad denne bog angår, hvor jeg landede ved den negative yderpol. Det var naturligvis ikke med den hensigt, jeg læste bogen, og det ærgrede mig. Ja, hunden havde lært at tale, og der var indført et stamcelleprogram for de udødelige, der var kursivhistorierne, som Nina Wegner elegant kalder dem, men intet i bogen var overbevisende nok for mig til, at jeg kan tage fat på en egentlig diskussion, som også er mit formål med at have tilmeldt mig i denne og andre af Litteratursidens online læseklubber. Det vil også genere mig lidt at udpensle, hvad der bød mig imod, for det er i princippet en uvenlighed. Lad mig dog nævne et enkelt eksempel: Uanset at bogen er en roman og dermed fiktion, har forfatteren inddraget økonomiske og finansielle begivenheder, og dem har han lagt ganske tæt på de faktiske begivenheder, men alligevel håndterer han dem på en kluntet måde, som om han tænker, at læseren ikke har forstand på disse ting.\nDet bedste, jeg kan sige er nok, at jeg blev så provokeret af min skuffelse, at jeg har tænkt mig at ”smage på” Kaspar Colling Nielsens første bog ”Mount København”. Og jeg kender ikke de Beauvoirs ”Alle mennesker er dødelige”, så den skriver jeg op på min liste, Connie :)\ntor, 06/03/2014 - 12:16\nIkke Anonym, men Moldt. Undskyld!\ntor, 06/03/2014 - 12:13\nJeg tænkte også straks på "Alle mennesker er dødelige" - som jeg har læst nogle gange. Anbefalelsesværdig, ja.\nDer er dog den forskel at her kan hovedpersonen IKKE fravælge livet, så han har dømt sig selv til det helt evige liv ved at indtage en drik. Og det evige liv bliver kedeligt fordi alt gentager sig. Så da vi møder ham, er han ensom og ønsker sig - døden.\nI "Borgerkrigen" kan personen vælge mellem liv og død(så vidt jeg forstår). Og han er ikke ensom, fordi andre også har valgt det "evige liv" - og den evige ungdom.\nBegge bøger er meget tankevækkende. Og jeg har det godt med at "Borgerkrigen" bringer nye temaer frem, til forskel fra mange af tidens bøger.\nHvordan tolker man egentlig dét, at hunden kan tale? Hvad ligger der i dét?\nons, 05/03/2014 - 23:55\nJeg har ikke diskuteret romanen med nogle endnu, da debatten vel knapt nok er startet her på siden ? Det er fint nok at få meldinger fra de forskellige læseklubber ude på bibliotekerne, men jeg håber stadig der er nogle at udveksle synspunkter med her i denne ón Line udgave.\nZille og Anne Lise ,Ann Beth , Hanne Ingerslev og Michael har været på med nogle indlæg, men jeg husker ikke lige om I tog fat på nogle emner fra bogen ? Det var vidst mest tilkendegivelser om jeres umiddelbare indtryk, eller ?\nSelv læste jeg den i juleferien, og har ikke detaljerne present, skal nok komme igen når bogen er i mine hænder efter d. 19/3\nJeg vil istedet takke forfatteren for at have givet mig en meget anderledes læseoplevelse, og jeg der ellers har det lidt blandet med fantastiske historier, måtte overgive mig til hunden Geoff da jeg først havde accepteret den præmis at hunden havde lært at tale.\nHandlingen med den evigt unge aldrig døende hovedperson, fik mig til at tænke på en af mine ynglingsbøger " Alle mennesker er dødelige" skrevet af Simone de Beauvoir, og det fik mig til at genlæse denne bog medens jeg venter på genlån, så tak for at minde mig om denne fantastiske bog.\nOg jeg vil her til slut gerne spørge forfatteren om han kender til denne bog , og er inspireret af denne historie, eller hvor kommer inspirationen i det hele taget fra ? Jeg har været inde og kigge lidt på forfatter Web, men kunne godt tænke mig at få uddybet fra Colling selv ?\nJa, det var ordene fra min hånd i denne omgang.\nons, 05/03/2014 - 14:22\nPå Fredericia Bibliotek diskuterede vi også romanen i går eftermiddags, og som i Horsens startede vi med en runde om bordet, hvor alle kom med deres umiddelbare indtryk - og der var meget stor forskel i måden, som romanen blev modtaget på. Der var de, der synes den var modbydelig, mørk og ubehagelig i dens temaer og sprog til de, der fandt den meget interessant og tankevækkende, hvilket afførte en diskussion om hvad god litteratur er. Skal den efterlade os glade og lette eller sætte tanker igang? Vi brugte en del tid på at diskutere krigstemaet, og det førte os bl.a. til Ukraine, tilbage til 2. Verdenskrig og til Afghanistan. Vi snakkede også om forfatterens livssyn, de mærkværdige små noveller, som de fleste fandt meget fantasifulde men som flere havde svært ved at se, hvordan passede ind i romanens 3 spor, og om temaet omkring mennesket-dyr og det evige liv. Alt i alt var vi meget uenige om bogen var vellykket eller ej, men der var bred enighed om, at den satte tanker igang...\nVi sluttede af med at give romanen karakter fra 0 til 5 stjerner og der blev givet alt fra 2-4.\nons, 05/03/2014 - 10:40\nDR-klubben i Horsens snakkede om "Den danske Borgerkrig" i går eftermiddags. Vi begynder altid vores møder med en hurtig rundtur, hvor alle kommer med deres umiddelbare læseoplevelse, og derefter vælger nogle temaer, som vi uddyber.\nFra den første rundtur kom der udsagn som disse: Meget humoristisk og jeg grinede rigtig meget under læsningen, kører død i den, trækker på smilebåndet, lektiebog, kedede sig, orkede ikke efter 20 sider men blev alligevel fanget ind, sproget - nem at læse men noget rod. Hvad er det han vil?\nVil talte om det menneskesyn, som Kasper Colling-Nielsen står for. Midt i al humoren, de skøre og skæve indfald kursivhistorierne - er der et sort, sort menneskesyn. Forfatteren mener, at alle mennesker har en drift mod vold, at mennesker elsker vold. Der er meget fokus på vold og sex i romanen, og flere i gruppen gav udtryk for at romanen har en meget maskulin tilgang til livet og verden.\nBorgerkrigens årsagsforklaring blev af flere i gruppen betegnet som primitiv. Faldende huspriser og en stor "ældrebyrde" bringer velfærdsstaten i ubalance og mere skal der åbenbart ikke til for at udløse en borgerkrig. Vi snakkede om følgerne af en politisk udvikling hvor få er meget rige og de fleste meget fattige ligner en marxistisk forklaringsmodel.\nVi prøvede efter bedste evne at finde ud af hvordan kursivhistorierne falder ind i historien, og hvilken funktion de har for borgerkrigshistorien. Der er rigtig mange mærkelige, sjove, groteske og grænseoverskridende historier. Alle kunne lide tomat-historien, og historien om dyremishandleren, der ender som et ikon for grøn paradistænkning brugte vi ogå en hel del tid til at tænke over og snakke om. Den jødiske familie i røvhullet gav ingen mening for nogen af os. For mit eget vedkommende er den historie så mærkelig, at jeg vil sammenlige læseoplevelsen med oplevelsen af at se en moderne grænseoverskridende kunstudstilling. Jeg forstår det ikke og føler at kunstneren vil sige mig noget, men når ikke ind til mig. Men en sammenhæng? nej, det kunne vi ikke nå frem til.\nDer er flest kvinder i vores DR-læseklub, og måske tiltaler romanen mest mænd. Jeg tror ikke at denne roman har chance i det samlede point-billede til romanprisen i vores læsegruppe.\ntir, 04/03/2014 - 00:19\nHej anne-lise. Det er godt at høre. Beklager jeg misforstod dig, kan godt se nu at det kun var læsbarheden der generede dig :) Jeg tænkte slet ikke over det med kursiv under læsningen, men er enig i at en anden skrifttype ville tjene samme formål.\nman, 03/03/2014 - 22:09\nHvorfor er jeg-fortælleren 475 år, da han begynder at skrive? Hvis han er 25 i 2018, fejrer han 400 året for ungdomsoprøret, og så forstår man måske bedre det idylliske billede der tegnes i bogens slutning.\nman, 03/03/2014 - 21:38\nAnnebeth, jeg mente ikke der var noget i vejen med at putte historierne ind i rammefortællingen, slet ikke. Jeg ville bare ønske, de ikke var trykt i kursiv, som - i hvert fald for mig - er svært læsbart side op og side ned, og en anden skrifttype kunne have tjent samme formål.\nTomathistorien synes jeg også er fin nok :-)\nman, 03/03/2014 - 20:16\nSom lovet kommer hermed et lille referat af vores møde i Gentofte. Det er altid vældig givende at høre de andres meninger. I dette tilfælde divergerede de ganske fra min egen. Der var enighed om at man følte sig godt underholdt. Der var megen humor i bogen. Det var betydningsfuldt at en borgerkrigs rædsler bliver belyst - især nu, hvor der vitterlig er borgerkrig flere steder i Europa. Det var også fint at problematiken med et evigt liv bliver belyst. Mange i dag synes at kæmpe for at leve længst muligt. At mange af beskrivelserne var ulækre og voldsomme betød ikke så meget. Pointgivningen var ganske høj. SÅDAN!!!!\nman, 03/03/2014 - 17:02\nJeg tror at Kasper Colling Nielsens bøger er sådan nogle man enten elsker eller hader. Personligt elsker jeg dem! Jeg er helt vild med hans ”syge” fantasi og har moret mig meget under læsningen af ’Den danske borgerkrig 2018-24’. Ligesom Michael er jeg vild med hunden og dens tanker. Det er så sjovt fundet på at hundene gennem årene har lært at tale. For mig virker de indskudte historier i kursiv slet ikke forstyrrende, nærmest tværtimod. Jeg synes næsten de er romanens største styrke. Min yndlings historie er helt klart beskrivelsen af at være en flået tomat :)\n… Hmm det kan godt være man skal have en plat form for humor, for at være vild med Kasper Colling Nielsens univers.\nHvis jeg skal være lidt kritisk, så må jeg nok give anne-lise ret i at forfatteren skitserer borgerkrigen ret uengageret – eller måske nærmere unuanceret. Særligt bogens titel taget i betragtning. Jeg blev i hvert fald lidt skuffet over afsnittet der foregår under borgerkrigen, hvor jeg egentlig ikke synes man hørte ret meget om selve krigen, men snarere om hovedpersonens forliste kærlighedsforhold.\nman, 03/03/2014 - 16:01\nUndskyld igen. Glemte at logge ind.\nman, 03/03/2014 - 16:00\nDet er rart at læse, at Michael er begejstret for bogen. Også jeg holder meget af en gedigen fantasi hos en forfatter, men:\nMest har jeg lyst til at gøre Hanne Ingerslevs første indlæg til mit. Jeg fandt behandlingen af de til-borgerkrigen-optaktende økonomisk-finansielle vanskeligheder kluntede og havde også svært ved at forestille mig den borgerkrig, forfatteren skitserer ret uengageret, som jeg fornemmer det. Jeg fik ikke sympati for bogens personer - hverken dyr eller mennesker - og fandt desuden mange passager udelikate.\nRent teknisk virker det forkert på mig, at sidevis er trykt med kursiv. En anderledes skrifttype kunne have skabt samme adskillelse af rammefortællingen og de indskudte "noveller" uden at virke slet så distraherende.\nmvh og undskyld\nman, 03/03/2014 - 14:57\nDet lyder rigtigt godt, Hanne:-)\nGlæder mig i det hele tage til at høre fra alle romanklubberne rundt i landet om jeres læseoplevelser.\nman, 03/03/2014 - 13:49\nVores gruppe i Gentofte har møde om bogen i dag - så måske kan jeg komme med et sobert indlæg senere på dagen.\nman, 03/03/2014 - 10:20\nJeg elsker bare forfattere som tør skrive sig højt op på fantasiens vinger. Og når der så stadigvæk er et strejf af virkelighed over fortællingen bliver mit realistiske gen også tilfredsstillet. For kunne historien ikke lade sig gøre? er det så langt ude på overdrevet som man umiddelbart skulle tro?\nMå sige at jeg nød meget at læse bogen. Ja, faktisk har jeg glædet mig rigtig meget til at læse en ny bog af Colling Nielsen siden han skrev Mount København. Og forventningsglæde er så rigeligt blevet indfriet med "Den danske borgerkrig".\nSynes det var helt genialt med hunden og dens tanker. F.eks. dens drifter den ikke kan holde nede, og skamfuldt må bukke under for.\nOg sådan er der masser af eksempler på skæve vinkler, som jeg trak på smilebåndet af.\nMen måske der er delte meninger om bogen, Hanne?\nsøn, 02/03/2014 - 19:42\nJeg er ude af stand til at sige noget om denne roman i en sober tone!!!!\nlør, 01/03/2014 - 23:22\nMine første tanker efter denne bog er todelt. Handlingen i tiden under borgerkrigen: tænk, hvis det kunne være, at det bliver sådan. Og med nyhederne fra Krim i lydbilledet, så kan alt jo ske fra sekund til time. Og det er nærværende uhyggeligt, at der er kampe med kanoner i Nørrebrogade.\nJeg er ikke vild med den mindst fremtidige del af bogen hverken stil eller sprogmæssigt, men så er der de fortællinger med kursiv. De fænger mit fantasigen - frister til at få mere at vide, digte videre og få flere aspekter. Der genkender jeg forestillingsmagien fra Mount københavn.\nJeg er ikke så meget til forfatterens egen udlægning og forklaring, for mig skal bøger kunne klare sig på egne bogstaver, så jeg læser ikke om og meningen og baggrund før bogen er læst og lagret. Men der var i Politiken 28/2 et ret pudsigt, lidt antiinterview med denne forfatter. Ikke indholdstolkende.\nAnmeldelse: Den Danske Borgerkrig 2018-24 af Kaspar Colling Nielsen\nArtikel: Mød Litteratursiden og Kaspar Colling Nielsen på Folkemødet\nBogliste: Philips liste\nBogliste: Romanpris DR\nAnmeldelse: Mount København af Kaspar Colling Nielsen


Deleøkonomi - udlejning og samkørsel\nLejer du din bil ud, eller har du tilmeldt din bil en samkørselsordning, er det vigtigt, at du husker at tjekke, hvordan din bilforsikring dækker. Ellers risikerer du selv at komme til at betale, hvis der sker en skade.\nDeleøkonomi har vundet indpas i vores samfund. Mange lejer deres bil ud privat eller tilmelder sig tjenester som fx GoMore eller MinbilDinbil, hvor det er muligt at at leje sin bil ud eller at arrangere samkørsel og på den måde tjene lidt ekstra penge.\nHvis du bruger din bil til et andet formål, end du plejer, er det en god idé at give dit forsikringsselskab besked. En ændring af bilens anvendelse kan få betydning for forsikringsselskabets risiko og dermed også for prisen og dækningen på din forsikring.\nHar du ikke den rigtige forsikring, kan du selv komme til at betale, hvis der sker en skade, mens din bil er udlejet eller bliver brugt erhvervsmæssigt - både skader på din egen bil og på andre - herunder også alvorlig personskade. Involverer et uheld andre, vil de tilskadekomne få erstatning fra bilens ansvarsforsikring, men du kan risikere, at forsikringsselskabet efterfølgende sender regningen til dig. Samtidig er det ikke sikkert, at skaden på din egen bil er dækket.\nDer gælder særlige regler for og krav til forsikring af biler, der bliver brugt til udlejning. Se bekendtgørelsen i højre side. Det er endnu uklart, om privat biludlejning er omfattet af denne bekendtgørelse. Tal derfor med dit forsikringsselskab.\nI nogle tilfælde følger der en særlig forsikring med, når du lejer din bil ud gennem en udlejningsportal. Sørg altid for at sætte dig godt ind i vilkår og dækning.\nSamkørsel kan i nogle tilfælde blive betragtet som erhvervsmæssig kørsel (transport mod betaling):\nDer er ikke helt klare retningslinjer for, hvornår samkørsel bliver til erhvervsmæssig kørsel. Men afgørende for vurderingen er bl.a.:\nhvad formålet med samkørslen er\nom der er penge involveret, herunder hvor mange\nhvor ofte det finder sted (lejlighedsvist eller mere systematisk).\nEr der ingen betaling/ydelse involveret, vil din forsikring normalt dække som med alt anden samkørsel med fx en ven, kollega m.m. Er du i tvivl, om din forsikring dækker, er det altid en god idé at kontakte dit forsikringsselskab og få et skriftligt svar.


Galleri: Jens Okkings liv i billeder\n21. januar 201815:42 | Af: Elo Christoffersen og Ritzau Fokus\nJens Okking spillede kriminalassistent Samulensen i tv-serien "En by i provinsen", der blev vist på Danmarks Radio fra 1977-1980. Det blev til i alt 17 afsnit. Foto: DR (Arkivfoto)\nJens Okking spillede rollen som Karl Jørgensen i tv-serien "En gang strømer", der blev vist på Danmarks Radio i 1987. Foto: Valdemar Vedel/DR (Arkivfoto)\nSkuespillerne Birthe Neumann og Jens Okking ses her i 2005 til forpremiere på filmen Opbrud. Foto: Peter Elmholt/Scanpix (Arkivfoto)\nJens Okking spillede rollen som legetøjshandleren Elias i filmen "Opbrud" i 2005. Foto: Rolf Konow/Nordisk Film (Arkivfoto)\nJens Okking spillede med i "Galileis Liv" på Betty Nansen Teatret i 1999. Foto: Morten Langkilde/Scanpix (Arkivfoto)\nJens Okking ses her i garderoben på Betty Nansen Teatret i 1994. Foto: Søren Lorenzen/Polfoto/Scanpix (Arkivfoto)\nJens Okking viste, hvordan man klapper med en hånd ved premieren på filmen "At klappe med en hånd". Foto: STEEN OLE/Scanpix (Arkivfoto)\nJens Okking fotograferet i 2009. Foto: Erik Refner/Scanpix (Arkivfoto)\nJens Okking fotograferet i 1969. Foto: Scanpix (Arkivfoto)\nSmåjobs inden debut som skuespiller\nOkking var en meget brugt skuespiller\nOkking i sit livs rolle\nI Anders Refns politifilm “Strømer” fra 1976 havde Jens Okking måske sit livs rolle som kriminalassistenten, der efter et nervesammenbrud overføres til papirarbejde, men kommer på sporet af en svindelsag med forbindelser til samfundets top.\nEn halv snes år senere videreførte Okking figuren i tv-serien “Een gang strømer”.\nSagde nej til at modtage “Bodil”\nOkking sagde i 1975 “af principielle årsager” nej til at modtage den Bodil, som de københavnske filmanmeldere ellers fandt ham værdig til at modtage for sin birolle i “Nitten røde roser.”\nMen to år senere forelå der en ny situation, da hans titelrolle i “Strømer” kastede endnu en statuette af sig. Han havde ikke ændret mening fra 1975, men ville alligevel gerne modtage sin hæderspris.\nI 2001 hjemførte Jens Okking karrierens anden Bodil i rollen som millionæren i Gert Fredholms succesrige hverdagskomedie “At klappe med én hånd.”\nAf andre markante filmroller kan nævnes “Skytten,” “Mig og Charly,” “Honningmåne,” “Gummi-Tarzan” og “Menneskedyret.” Han kunne sidste gang ses i “Næste Skridt” fra 2007.\nI november 2004 blev han ramt af en blodprop under en oplæsning i Aulum Fritidscenter i Vestjylland, og det forhindrede hans medvirken i Gert Fredholms spillefilm “Dommeren”.\nJens Okkings datter, Silja Okking, fortalte i september 2017 til Kendte.dk, at han var medtaget efter blodproppen i 2004:\n– Min far er ret medtaget efter blodproppen. Han har det okay. Alle os børn besøger ham og snakker med ham. Han har efterhånden rigtig mange børnebørn. Så det er dejligt, at det kan fylde noget for ham, sagde Silja Okking til Kendte.dk.\nTv nød godt af Okkings talent\nOgså fjernsynet nød godt af Jens Okkings talent, blandt andet i Peter Ronilds “Fader min”, i klassikere som “Misantropen” og “Woyzeck” samt i Lars von Triers “Riget”. Han opbyggede med tiden et noget anstrengt forhold til teaterscenerne og gav på et tidspunkt udtryk for, at han kun ville arbejde de steder, hvor teatrene blev ledet af teaterfolk.\nMen det åbnede også muligheder, blandt andet da Peter Langdal og Henrik Hartmann overtog ledelsen på Betty Nansen Teatret. Her var Jens Okking kong Claudius i duoens åbningsforestilling “Hamlet”, og han vendte senere tilbage i “Klokkeren fra Notre Dame”. Sidst i 1990’erne stod han for en meget rost præstation i Brechts “Galileis liv” på Gladsaxe Teater.\nI en samtale med Politiken i 1996 svarede Jens Okking “ja” til spørgsmålet om, hvorvidt han som så mange andre skuespillere i virkeligheden var et meget blufærdigt menneske.\n– Blufærdighed er jo den eneste reelle beskyttelse, vi har. I det hele taget skal man som skuespiller bevare nogle hemmeligheder over for publikum. Ikke sådan, at man skal lægge låg på, men der skal være harmoni og egalitet i udtrykket. Og vigtigst af alt: Det handler om at være til stede med lidt mere end bare sig selv, at kunne tænde på brøkdele af sekunder, at kunne huske, hvor knapperne sidder, forklarede han.\nOkking så ikke sig selv som politiker\n– Jeg er ikke politiker. Jeg er modstander af EU, selvfølgelig er jeg det. Men mit vigtigste job her er oplysning, at fortælle, hvad jeg ser, hører og fornemmer, sagde Jens Okking.\n– Jeg vil ikke have de betænkninger, så jeg sidder der mere som en lyttende part. Jeg kan sgu godt høre, at det lyder lidt underligt, og det er det også. Men det er vigtigt at være her, sagde Jens Okking.\nLevede sine sidste år på plejehjem\nJens Okking tilbragte sine sidste leveår på Ældrecenter Symfonien i Næstved Kommune, hvor han kæmpede med et svagt syn og en depression.\nLivet på plejehjemmet var ikke det, han havde håbet på, fortalte skuespilleren i et interview med BT.\n– Jeg havde håbet på at nyde og glæde mig over mit otium, men jeg havde ikke regnet med at blive gammel på den måde, sagde Jens Okking.


Rudereparation og stenslag - du bliver altid 100 % tilfreds hos Auto-Blom\nRudereparation og stenslag i Sønderborg\nHar ruden fået et stenslag eller en revne, bør du sørge for at få den repareret hurtigst muligt. Samtidig har synshallerne fået et strengere syn på stenslag og revner, fordi netop forruden i dag udgør en stor del af styrken i bilens karosseri. Hos Auto-Blom kan du få repareret stenslag og foretaget andre rudereparationer inden for maksimalt tre arbejdsdage. Så bliver bilen atter sikker at køre i.\nI de fleste moderne biler udgør forruden cirka 25 % af karrosseriets styrke. Derfor er stenslag og revner i ruden ikke bare irriterende at køre med. De er med til at forringe bilens sikkerhed voldsomt. Samtidig risikerer du, at bilens airbag ikke har den samme sikkerhedsmæssige effekt ved en kollision. Den afhænger nemlig meget af, hvorvidt forruden er intakt og ved fuld styrke.\nSkal vi klare stenslag og rudereparation for dig?\nHar du brug for eller har du spørgsmål til rudereparation og stenslag? Ring til os på 74 48 70 07 – Vi sidder klar til at hjælpe dig! Eller udfyld formularen herunder – så ringer vi dig op.\nStørre krav til forrudens stand ved syn\nForrudens øgede betydning for bilens sikkerhed har samtidig betydet, at synshallerne har skærpet reglerne for, hvor store revner og stenslag de tolererer.\nHar du således stenslag eller revner på over 3 mm i synsfeltet i forruden, får du ikke bilen godkendt ved syn. Det samme gælder, hvis der er revner på over 5 cm eller stenslag med en diameter på mere end 1 cm på hver side af synsfeltet.\nBilen bliver heller ikke godkendt, hvis der er revner på over 15 cm eller stenslag med en diameter på over 3 cm i passagersiden. Så skal ruden udskiftes, før bilen kan godkendes ved det periodiske syn.\nFå hurtig tid til rudereparation og stenslag i Sønderborg\nJo længere du venter med at køre til mekaniker, når du har fået et stenslag eller en revne i forruden, jo værre bliver effekten af skaden. For trænger der først vand ind i forruden, risikerer du frostsprængninger i ruden, ligesom rudens styrke svækkes yderligere af vandet.\nHeldigvis kan du altid få en tid til rudereparation hos Auto-Blom inden for maksimalt 3 hverdage. Så kan du hurtigt få repareret eller udskiftet forruden, så din bil forsat er lige så sikker at køre i, som før skaden skete.


Lingeri til konen i bryllupsgave, det var et hit, som gav pote!\nLingeri til konen\nBy Børge | september 6, 2016\nSå blev det vores 1 års bryllupsdag, hvilket jeg havde glædet mig utroligt meget til. Jeg havde dog aldrig prøvet at holde 1 års bryllupsdag, så derfor anede jeg ikke, hvad jeg skulle købe til Kirsten.\nJeg ringede derfor til min gode ven Finn, som har været gift i knap 11 år. Finn er en rigtig romantiker, så han kom med flere gode forslag, såsom lingeri, parfume, blomster eller chokolade.\nFinn hjalp med BH-størrelsen\nJeg var ikke i tvivl om, hvad jeg skulle vælge, da han nævnte de forskellige muligheder. Kirsten skulle selvfølgelig have lingeri i gave. Jeg har altid synes, at det er frækt, når Kirsten går med G-streng og BH i matchende farver, så det skulle det være.\nJeg gik derfor på nettet for at kede efter BH-sæt med blonder i flotte feminine farver. Nu var problemet bare, at jeg var på helt bar bund, hvad størrelse angik. G-strengen skulle være en Small, men hvilken størrelsen BH’en skulle være, ja, der måtte jeg melde pas.\nEndnu engang måtte jeg ringe til Finn for at få ham til at hjælpe. Og endnu engang kom Finn med et godt råd. Han sagde, at jeg skulle finde Kirsten yndlings BH og se hvilken størrelse, den var. Som sagt, så gjort, og jeg fandt Kirstens rosa BH fra Triumph, som lå i hendes skuffe fyldt med undertøj.\nDet var nemt at se, at det var en størrelse 75A, så den størrelse bestilte jeg online. Den online lingeributik hed LUKSUSLINGERI.DK, og udvalget var kæmpe stort, med alle de kendte brands til super billige priser.\nJeg startede med at klikke på kategorien ”lingeri på tilbud”, som viste sig at være smækfyldt med gode tilbud og masser af udsalgsvarer. Der var så mange gode tilbud, at jeg ikke kunne vælge. Jeg endte derfor med at købe ikke bare ét sæt men 3 sæt!\nAllerede dagen efter kom pakkeposten med pakken, og alle 3 sæt var pakket pænt ind, helt gratis, som jeg havde vinget af under bestilling – det var super god service. Jeg skulle derfor kun skrive et bette sødt kort til Kirsten, og så var den i vinkel.\nDa Kirsten kom hjem fra arbejde, bad jeg hende om at sætte sig hen i sofaen. Jeg serverede et glas champagne og gav hende de flot indpakkede gaver. Hun blev utrolig glad og gættede naturligvis med det samme, at der var lingeri i gaverne. Hun gættede endda også, at der var en bøjle BH i den ene gave, da hun kunne mærke bøjlen.\nHun blev ovenud lykkelig for undertøjet, da hun syntes, at det var en meget personlig gave, som jeg havde brugt tid på at udvælge.\n← Forudsige en retssag Nu åbner Telenor for 4G nettet →


Spansk journalist: Icardi til lægetjek i Real i slutningen af december | Tipsbladet.dk\nPrimera division Oliver Okstrøm 6. December. 2017 kl. 14:59\nSpansk journalist: Icardi til lægetjek i Real i slutningen af december\nEt skifte til januar lader til at være på vej for Inters Icardi, hvis man skal tro den spanske journalist Pipi Estrada.\nAf Oliver Okstrøm 6. December. 2017 kl. 14:59\nJanuar og et nyt transfervindue nærmer sig, og det betyder også, at rygterne tager til. I længere tid har Inters argentinske angriber Mauro Icardi været sat i forbindelse med Real Madrid, og nu skulle de to parter altså være meget tætte på hinanden.\nDet har den spanske sportsjournalist Pipi Estrada fortalt i fodboldprogrammet El Chiringuito de Jugones tirsdag aften.\nHer blev det gjort klart, at Real Madrid og Inter allerede nu har en aftale på plads, som lyder på 685 millioner kroner, hvoraf 600 af dem betales med det samme, mens resten hører til eventuelle bonusser.\nKontrakten skulle også være helt på plads, og her kan Icardi se frem til en løn efter skat på 67 millioner kroner om året plus 30 procent af billedrettighederne, mens de sidste 70 procent kommer til at gå til Real Madrid.\nDerfor mangler nu kun et lægetjek for at få handlen på plads, og det kunne Estrada fortælle er planlagt i slutningen af december måned. Det kommer dog efter, at Icardi selv har udtalt, at han har alt i Inter.\nOm det kommer til at ske vil tiden nu vise. Men ikke desto mindre lægger meget op til, at Real Madrid vil hente forstærkninger ind, da de har haft en svingende første halvdel på denne sæson. Særligt har man haft problemer med at få erstatningerne for spillere som Alvaro Morata, James Rodriguez og Pepe til at slå helt til.


Dansk økonomi ringere end ventet - FINANS\nRecessionen er afværget i dansk økonomi, der dog fortsat skranter.\n30.11.2012 kl. 09:09\nDen danske økonomi voksede ganske sparsomt i tredje kvartal, da bruttonationalproduktet (BNP) i sæsonkorrigerede tal gik frem med 0,1 pct. sammenlignet med andet kvartal.\nDet skal ses i lyset af, at økonomien i Danmark i andet kvartal skrumpede med 0,7 pct., og dermed er den negative udvikling foreløbig vendt til et plus. Det betyder samtidig, at økonomien indtil videre har afværget den tredje recession på fire år. Samlet set har 2012 dog budt på et fald i BNP på 0,5 pct.\nDanmarks Statistik gør opmærksom på, at der knytter sig en usikkerhed på plus/minus 0,5 procentpoint til tallene.\nSelvom der er små lysglimt i dagens opgørelse - og her tænkes primært på investeringerne - er det overordnede billede dog stadig dystert.\nLone Kjærgaard, cheføkonom, Arbejdernes Landsbank\nMan har da også netop nedjusteret tallet for andet kvartal fra tidligere -0,4 pct. til -0,7 pct.\n"Det en ganske markant nedrevidering, der helt bør overdøve den svage optimisme dagens positive væksttal ellers kunne give anledning til," skriver seniorøkonom i Nykredit Tore Stramer i en kommentar til tallene.\nDermed kan det altså ikke helt udelukkes, at en teknisk recession, der er defineret som negativ vækst i to på hinanden følgende kvartaler, ruller ind over dansk økonomi i midten af 2012.\nAt det står sløjt til med væksten, er dog ingen overraskelse i en europæisk økonomi, der deler visse ligheder med årstidens vejr: Frosten truer.\n"En BNP-vækst på 0,1 pct. kan ikke siges at være den store skuffelse i den nuværende situation, hvor den europæiske vækst er under stærkt pres fra den lurende gældskrise. Således lå BNP-væksten i euro-området på -0,1 pct. i 3. kvartal, mens det tyske vækstlokomotiv kun kunne fremvise en beskeden BNP-vækst på 0,2 pct.," lyder det fra Tore Stramer.\nHan hæfter sig ved, at det er investeringerne og det offentlige forbrug, der driver dansk økonomi frem, mens privatforbruget (-0,1 pct.) og eksporten (-0,8 pct.) har været faldende. Noget kunne samtidig tyde på, at virksomhederne har været tvunget til at producere til lager i tredje kvartal, hvor lageropbygningen har løftet væksten med 0,2 pct.\nVækstmotorer i tomgang\nDet er særligt bekymrende, at privatforbruget og investeringerne fortsat holder sig i ro. Økonomerne peger således på netop de to størrelser, som motorer for en stærkere vækst i de kommende år.\n"Fortsætter udviklingen over de kommende kvartaler kan vi således også være nødsaget til at ned-revidere vores nuværende BNP-vækst på 1,1 pct. for 2013," skriver Tore Stramer.\nBoligmarkedet kan blive ramt\nHeller ikke i Arbejdernes Landsbank fører det positive væksttal til anerkendende nik. Cheføkonom Lone Kjærgaard glæder sig på den ene side over fremgangen i investeringerne, men ærgrer sig over det slatne privatforbrug.\n"Selvom der er små lysglimt i dagens opgørelse - og her tænkes primært på investeringerne - er det overordnede billede dog stadig dystert. Det er bekymrende, at eksporten dykker, og at det endnu slet ikke er lykkes at skubbe gang i privatforbruget. Konsekvensen af dagens opgørelse er desværre ikke særlig opmuntrende, fordi den svage vækst ligger i forlængelse af syv kvartaler uden nævneværdig vækst," skriver Lone Kjærgaard.\nHun giver samtidig udtryk for, at der er risiko for stigende ledighed i den kommende tid, og at det kan forplante sig til boligmarkedet, der aktuelt har stabiliseret sig.\nOptimisme og nedjustering\nDagens tal giver ifølge Danske Bank grund til lidt større optimisme, når det kommer til væksten i 2013. Her ventes ikke mindst skattelettelserne, stabiliseringen på boligmarkedet og de gradvise politiske initiativer i Europa at spille ind.\nOmvendt giver tallene anledning til en nedjustering af forventningerne til indeværende år.\n"Med udgangspunkt i dagens tal må vi konstatere, at vores seneste prognose for væksten i år nok er for optimistisk. I vores prognose fra oktober ventede vi en vækst på 0,1 pct. i år – med dagens tal, så må vi sige, at det nok snarere bliver en negativ vækst for året som helhed," skriver cheføkonom Steen Bocian.\n30.11.12 Vestager: Tror fortsat på lysere udsigter for 2013\n30.11.12 Corydon: BNP-tal er ikke opmuntrende\n29.11.12 Danmark har tabt 2012 på gulvet


Fordomme og Frygt! | Silverfox\nFordomme og Frygt!\nSkrevet marts 17, 2015 maj 16, 2016 af Angela Silverfox\nJeg er vokset op med at kærlighed er lig med kys, kram, fysiske tæv, svigt, trusler om at blive forladt eller sendt på børnehjem, at få ting – for at få dem taget fra mig igen og at være alene og forladt.\nRimelig svært at skelne, hvad der så var rigtigt og forkert.\nMin hjerne og mit indre er altså fra barnsben blevet programmeret til at tro, at alt det her samsurium var kærlighed. Da jeg så blev større, skulle jeg selv lære at skelne, hvad jeg synes var kærlighed.\nJeg blev en enormt kærlig person. Elskede at kramme og blive puttet og sådan.\nMen jeg troede, at alle kvinder svigtede (veninder svigtede), fordi min mor(kvinden i min barndom) svigtede mig. Derfor TILTRAK jeg veninder, der svigtede, backstappede mig, ville stjæle min kæreste osv. Det tog mig mange ÅR at finde ud af, at ALLE kvinder ikke svigtede. At der faktisk fandtes nogle MEGET fantastiske kvinder derude, som ville være mine veninder og som IKKE ville mig ondt, stjæle min kæreste, dømme mig eller tale bag min ryg. Dem værdsætter jeg i dag mere end noget andet!\nJeg troede også, at det var rigtigt at slås eller blive slået, når man var kærester! For jeg har altid fået tæv, da jeg var barn. Og når man slår så MÆRKER man livet, man MÆRKER det gør ondt. At blive slået fysisk var for mig i min barndom 100 gange BEDRE end at få at vide, at jeg ville blive sendt på børnehjem i morgen, fordi jeg jo var ”syg i hovedet”. Slagene gik væk igen, de blå mærker forsvandt.\nMen ordene sad fast. Frygten sad fast. Hvornår kom kommunen og hentede mig og flyttede mig væk fra min hverdag, skole, familie, fordi min mor ikke ville have mig boende mere? Det skete aldrig, men frygten var der jo hver dag! Jeg tog heldigvis selv skridtet, da jeg blev større og smuttede hjemmefra.\nMen det her betød jo også, at jeg i mine yngre dage havde nogle fysisk voldelige forhold, fordi jeg TILTRAK de her voldelige mennesker eller selv slog!\nJeg har også altid troet at alle mænd(kærester) ville svigte mig. Min far skred jo, da jeg var lille og ”reddede” mig ikke fra min meget psykisk syge mor. (Min far er tilgivet i dag og jeg elsker ham overalt på jorden, for det han er for mig i dag!). Så min frygt for at mænd (mine kærester) ville forlade mig, har siddet i mig altid. Enten at de ville gøre mig til grin (som min mor gjorde mig til grin, når hun begyndte at fable om, at hun var Jesus til forældrene nede i børnehaven – lidt sjovt i dag – yderst flovt dengang) eller ved at være mig utro, tale bag min ryg osv. ELLER at de ville gå.\nSå jeg har tiltrukket fyre der enten har været utro – eller har slået op i et væk!\nMin mor talte meget meget grimt til mig om mit udseende og om min væremåde. Hvor ”Syg jeg var i hovedet” eller ”Hvad skal du bruge den højde til” eller ”Hvorfor skal du have så store grimme kinder” eller ”Din numse er jo helt flad, du har ingen kvindelige former” eller ”Du er lisså grim som din farmor” (jeg elskede min farmor overalt på jorden!). Hvor mange kærester tror I, jeg har haft som har talt så grimt til mig?? En del! Ja jeg TILTRAK nemlig de her mennesker, som talte SÅ grimt til mig, når vi blev uvenner! Også selvom jeg ikke talte grimt til dem. Jeg vidste nemlig godt at ord IKKE forsvinder. Så når man først har sagt noget, så går det IKKE væk som et blåt mærke. Alligevel talte de her kærester SÅ grimt til mig. Og jeg fik også skylden for, de talte grimt til mig, for ”det var mig der fik dem derud”…. Måske. Jeg kan være temmelig belastende og presse folk op i et hjørne med alt min ”panik for at blive forladt eller svigtet”.\nVærsgo! Jeg har haft alle de her fordomme om mennesker, som jeg har fået indgroet, som barn af de mennesker, som skulle have givet mig allermest kærlighed KUN med kys, kram og regler som børn skal have. Alt det andet kunne jeg godt have været foruden.\nNår man hele tiden tror tingene går galt, at folk svigter, at man bliver forladt etc. SÅ SKER DET!!! Frygten tager over – de gamle indgroede mønstre tager over.\nJeg skulle altid høre min mor sige ”Vi har ingen penge” – de der SKIDE penge fyldte hele tiden! Alligevel formåede vi at rejse (afbudsrejser men alligevel) flere gange om året – og min mor havde da også råd til sit alkohol og sine stoffer. Alligevel skulle jeg høre på ”Vi aldrig havde nogle penge”.. Hold dog bøtte! Men hvad har jeg gået og sagt det meste af mit liv?? ”Åh jeg har ingen penge” – og selvom jeg sad i forsikringsbranchen og tjente gode penge dengang, så havde jeg alligevel ingen penge. Jeg havde taget store lån da jeg havde bulimi – og dem betaler jeg stadig af på, men det red mig som en mare, den der sætning ”ingen penge”.\nI dag siger jeg til mig selv ”Jeg har masser af penge” og selvom der seføli ikke står millioner på kontoen, så skal jeg nok klare mig. Den der har jeg fået vendt!\nHvis du vælger at sætte dig selv fri! Fri for frygt. Fri for indgroede gamle mønstre. Fri for hvad din mor, far, søster eller bror eller andre i din barndom (eller i dit liv) har lært dig af dårlige ting – så er du klar til at leve livet. Og tage styringen over DIN lykke! Din kærlighed til dig selv!\nMan tiltrækker det, man SELV MENER man fortjener!\nSå hvis jeg mener, at jeg gør mig selv fortjent til en mand der er utro, svigter mig, slår mig el lign. Så værsgo Angie, så er det det du får! Intet mindre! Men hvis jeg sender ud – og siger til mig selv, at jeg selvfølgelig har en mand som elsker mig og ikke kunne finde på at svigte mig – og TROR PÅ DET! Så sker det også!\nHvem faen gider købe hesten på dyrskuet som står og sparker sig selv over benene og gemmer sig selv væk? No-one! Men alle gider godt købe den hest, der stråler i pelsen og skridter rank og glad henover marken. Uanset om den er tyk eller har en bums på næsen. Kan du følge mig?\nDet er det samme med os mennesker. Hvis vi elsker os selv – sådan helt ægte! Kan se os selv i spejlet og sige ”Du er sq en fed person” – uden at være selvfede og dumme og høre på, men at vi hviler i hvem vi er – og ved, hvad vi er værd og hvad vi fortjener – så tiltrækker vi de mennesker, der har helt samme holdning til os!\nIngen har brug for at blive nedgjort eller blive svigtet. Ingen! Men vi har bare nogle gamle mønstre, som vi ubevidst sender ud – og så kommer de folk altså til os, som præcis svarer til de fordomme vi har, og den frygt vi har.\nDer er kun EN, der kan vende bøtten! Og det er DIG! Det er mega svært og et kæmpe arbejde. Men jo før du starter – jo bedre!\nHvad er du værd? Hvad fortjener du?\nFortjener du lykke, penge, en sød kæreste, gode venner, skønne unger, glæde, kærlighed? Så tro på det – helt indeni!\nDu må ikke tvivle!!!\nDu skal huske dig selv på det flere gange om dagen, så den gamle djævel ikke kommer frem og siger ”Angela – du bliver også forladt altid” Eller ”Nu er han dig sikkert utro” Eller ”Nu vil din veninde dig noget ondt” eller ”Jeg bliver sikkert fyret” eller ”Jeg finder aldrig en sød kæreste” eller hvad fanden det nu er, man frygter!\nDen skal tysses ned den der skide djævel – og så skal DU tage magten og sige ”Jeg fortjener at være glad, have dejlige mennesker omkring mig, være værdsat og blive talt pænt til” fx\nFrygt avler frygt. Glæde avler glæde!\nLigesom jeg har skrevet før med 3 positive ting ved præcis denne dag – hver dag, så tænk hver dag over 3 ting DU selv MENER, du fortjener i livet!\nVær herre over dit eget liv. Mønstre er til for at brydes, hvis du selv ønsker det!\nHav en fantastisk dag og elsk dig selv.\nJeg fortjener: (mine 3 for i dag)\nEn sund og rask krop\nAt blive talt ordentlig til\nPosted in Adfærd, Afhængighed, Ansvar, blog, De normale, Kvinder, Livsglæde, Livskvalitet, Min opvækst, Rummelighed, Selvhjælp, Selvindsigt, Vrede\n← Jeg sætter en ære i at ”levne”


Læs her om kontering af igangværende arbejder for egen regning\nKontering af igangværende arbejder for egen regning\nUnder posten klassificeres uafsluttede projekter, der udføres for egen regning. Institutionen udfører selv arbejdet og har, når aktivet er færdiggjort, det endelige ejerskab og nytte værdien af aktivet. Forudbetalinger på igangværende arbejder klassificeres sammen med det igangværende arbejde.\nInterne ressourcer registreres og indregnes med det tidsforbrug, der er registreret i tidsregistreringssystemet. For indregning af et givent projekt skal projektet kunne dokumenteres pålideligt og være væsentligt for opgavevaretagelsen.\nPå "Igangværende arbejder for egen regning" anvendes følgende regnskabskonti:\n51.22 Igangværende arbejder for egen regning - tilgang\n51.23 Igangværende arbejder for egen regning - nedskrivninger\n51.24 Igangværende arbejder for egen regning - afgang\n51.27 Igangværende arbejder for egen regning - tilgang af lagervarer (kun for udgiftsbaserede områder)\n51.28 Igangværende arbejder for egen regning - nationalejendom neutralisering\n"Igangværende arbejder for egen regning- anskaffelse" er en samlekonto, der viser summen af såvel indeværende års påbegyndte arbejder som tidligere års uafsluttede arbejder. På kontoen opgøres således den samlede masse af igangværende arbejder.\nIgangværende arbejder for egen regning skal værdiansættes til kostpris og indirekte omkostninger. Kostprisen skal foruden materialer og øvrige omkostninger til etableringen af aktivet omfatte alle eksterne og interne ressourcer, der er medgået i forbindelse med arbejdet. Der skal endvidere fradrages for eventuelle nedskrivninger\nMens arbejdet er i gang, optages omkostningerne til arbejdet som en tilgang på igangværende arbejder og omkostningsføres. Dette illustreres af nedenstående konteringseksempel.\nKontering af tilgang i igangværende arbejder:\nIgangværende arbejder for egen regning - tilgang\nNår en nedskrivning indregnes er der en række generelle krav, der skal være opfyldt: der skal være tale om et væsentligt værdifald før en nedskrivning foretages.\nKontoen er en balancekonto indeholdende de løbende nedskrivninger, det vil sige aktivets værdiforringelser. Der foretages kreditposteringer på kontoen ved den løbende registrering af nedskrivningerne, mens der foretages debetposteringer i de tilfælde, hvor institutionen skal tilbageføre / nulstille de akkumulerede afskrivninger fx i forbindelse med afgang.\nVed nedskrivning af igangværende arbejder for egen regning foretages kontering som følger:\nIgangværende arbejder for egen regning - akk. nedskrivninger\nVed afgang af igangværende arbejder for egen regning skal der sondres mellem fire forhold. Disse er henholdsvis aktivering af projektet, det vil sige overgang fra projekter under udvikling til færdiggjorte projekter, salg af projekt til en ekstern part, donationer samt flytning til en anden bogføringskreds. Sidstnævnte behandles særskilt i forbindelse med gennemgangen af regnskabskonto 50.58.\na) Færdiggørelse af igangværende arbejder for egen regning:\nVed færdiggørelse af det igangværende arbejde foretages en overføring af aktivet fra "Igangværende arbejder for egen regning" til de relevante anlægskonti, fx "Produktionsanlæg og maskiner - anskaffelse". Forinden denne overførsel justeres for eventuelle nedskrivninger. Afgangen fra "Igangværende arbejder for egen regning - afgang" til en given anlægskonto skal ske til bogført værdi, det vil sige uden gevinst eller tab.\nFor brugere uden anlægsmodulet foretages kontering som følger:\nDen løbende registrering af igangværende arbejder for egen regning:\nEventuelle nedskrivninger i udviklingsperioden:\nIgangværende arbejder for egen regning - nedskrivning\nAktivering af igangværende arbejder for egen regning til et færdiggjort anlægsaktiv:\nKorrekt anlægstype - anskaffelse\nFor brugere med anlægsmodul foretages kontering som følger:\nAnvender brugeren anlægsmodulet, håndteres aktiveringen af det igangværende arbejde som et salg til bogført værdi (130).\nIgangværende arbejder for egen regning - nedskrivninger\nb) Afgang af igangværende arbejder for egen regning ved salg til en ekstern part:\nTrin 1: Nedskrivninger til dato for afhændelse af det igangværende arbejde:\nInden opgørelsen af gevinst eller tab ved salget skal institutionen foretage nedskrivninger på aktivet frem til salgsdagen.\nTrin 2.1: Bogføring af salg med tab:\nTrin 2.2: Bogføring af salg med gevinst:\n51.27 Igangværende arbejder for egen regning - tilgang af varer indkøbt til lager (kun for udgiftsbaserede områder)\nKontoen er en balancekonto, hvorpå overførsel fra lagervarer registreres i form af debetposteringer.\na) Kontering af igangværende arbejder - tilgang af lagervarer inden for samme udgiftsbaserede hovedkonto:\nIgangværende arbejder - tilgang af lagervarer\nEnergilagre/varebeholdning - afgang\n51.28 Igangværende arbejder for egen regning - neutralisering nationalejendom\nKontoen anvendes til at neutralisere oparbejdet saldo (aktivering af nationalejendom) på konto 51.2X, der vedrører nationalejendom. Årsagen er at nationalejendom kun må påvirke statsregnskabet med udgifter og indtægter, men ikke med nogen form for saldo i statens samlede aktivmasse. Modpost til denne neutralisering er konto 72.11 reserveret egenkapital.


Buchmann ærgerlig over misset sejr i Baskerlandet Feltet.dk\nBuchmann ærgerlig over misset sejr i Baskerlandet\n14. april 2019 11:13 af Andy PedersenFoto: BORA-hansgrohe / VeloImages\nMens den sportslige ledelse hos Bora-Hangrohe jubler over en stærk uge i Baskerlandet, så er Emanuel Buchmann ærgerlig over at have tabte den samlede sejr til Astana.\nDer er ingen tvivl om, at Bora-Hansgrohe har haft en flot uge i Baskerlandet Rundt, hvor de har vundet intet mindre end fire etapesejre og havde førertrøjen helt til det sidste, hvor Ion Izagirre endte med at overtage den.\n“Vi ville gerne have forsvaret den gule førertrøje i dag. Vi lod en farlig gruppe køre, og Astana forsøgte at angribe og lykkedes med det. Fuglsang kørte super stærkt, og jeg kunne ikke følge med til sidst,” siger Buchmann i en pressemeddelelse.\nDa Fuglsang og Izagirre satte deres vindende angreb ind, kunne Buchmann ikke klemme flere kræfter ud af benene, og derfor måtte han have hjælp. Det reddede lige akkurat en kontroversiel tredjeplads, men ikke den samlede sejr, som han gerne ville have.\n”Schachmann og Konrad hjalp mig derfra, men forspringet forblev på ét minut og 40 sekunder. Det var godt nok til en podieplacering, men vi tabte desværre trøjen,” siger han endvidere.\nSportsdirektør Jens Zemke er til gengæld ganske tilfreds med resultaterne fra ugen, som overgik hans forventninger.\n”Hvad vi har opnået denne uge, er imponerende, også selvom vi ikke vandt. Vi tog fire etapesejre i et profileret felt og bar førertrøjen helt til afslutningen, som ikke er en vane for os,” siger sportsdirektør Jens Zemke.


nicolai 11. september 2020 0\nNår man er færdig med gymnasiet og skal studere videre, så gælder det først og fremmest om at finde det rigtige studie. Ofte så skal man flytte efter studiet, og mange vælger også at flytte til de større byer for at komme lidt væk. Det kræver en omvæltning og har man ikke været flyttet hjemmefra før, så er der mange praktiske ting som man skal være opmærksom på.\nDet kan derfor være en god idé at få lidt hjælp til at få styr på de helt praktiske ting, såsom at finde den rigtige lejlighed og alt der hører til.\nI denne artikel giver vi 3 gode fifs til studerende der skal ud og finde deres første bolig.\nSørg for at søge markedet grundigt\nDet kan være svært at finde den rigtige bolig, og specielt hvis man leder i en tid hvor alle andre studerende også skal til at starte på deres uddannelser. Det gælder derfor om at være ude i god tid, og sørge for at følge med i så mange Facebook grupper samt lede på så mange hjemmesider som overhovedet muligt. Ofte så når lejeboliger slet ikke at komme op på boligsiderne før de er udlejet, fordi udlejer kender nogen som kender nogen, eller at de blot har slået et simpelt Facebook opslag op. Derfor er det altså meget vigtigt at være medlem og også opmærksom på disse grupper, for det kan sagtens være den vej du finder din fremtidig lejebolig.\nLæs lejekontrakten grundigt igennem\nEn af de bedste råd man kan give personer der skal flytte i deres første lejebolig er, at de skal sætte sig ind i deres rettigheder og dermed læse kontrakten grundigt igennem. Mange – specielt privat udlejere – forsøger at slippe afsted med lidt mere end de egentlig har ret til.\nEn af de helt basale, men meget vigtige ting, som du skal gøre inden du flytter ind, er at tage mange billeder af lejlighedens stand. Dette kan du f.eks. gøre ved det der kaldes et indflytningssyn, og de skal derefter fremsendes til udlejer som dokumentation.\nVed fraflytning skal du så igen tage billeder af standen, og hvis der bliver problemer med udlejer i den forstand at han opkræver en urimelig sum, så skal du blot nægte dig og dokumentere at du ikke har været skyld i de reparationer som han påstår.\nGør boligen hjemlig med de ressourcer du har\nDet sidste råd er at man også skal huske på at boligen skal være et hjem. De fleste studerende har et strengt budget, og derfor kan det være svært at indrette netop som man ønsker. Man kan f.eks. finde boliginspiration hos Heybolig, og så kan man altså være kreativ ved at mikse med sit eget touch.\nDet er vigtigt at have et hjem som man nyder at være i. Efter man har haft en lang dag på skolebænken eller hvis man kommer sent hjem fra en lang aftenvagt, er det rart med et nydeligt hjem.\nTips til når du skal indrette din bolig\nBounivers 18 timer ago\nTips til at gøre dine gulve flottere i boligen\nBounivers 7 dage ago\nKlar til bolig? Få styr på dokumenterne\nBounivers 1 uge ago\nFind lokale håndværkere til dit projekt i hjemmet\nFå en tilbygning til dit hus\n3 gode råd til din flytning\nEr din mor glad for indretning? Det skal du give hende i julegave\nEr du også træt af at arbejde hjemmefra?


Børnehus skal undersøges efter fund af benzen i luften\nBørnegruppe og personale på Immerkær blev fra mandag flyttet til Musikskolen\n64 børn fra Børnehuset Immerkær skal fra mandag opholde sig i midlertidige lokaler på foreløbig ubestemt tid. Årsagen er, at der er konstateret problemer med indeklimaet i Børnehuset Immerkær. Problemerne stammer angiveligt fra et værksted i bygningens underetage. Forældrene til børnene i institutionen blev torsdag orienteret om situationen og få dage efter blev de i alt 64 børn og institutionens personale flyttet til midlertidige lokaler på Musikskolen. Den akutte flytning sker selv om Embedslægen har fastslået, at det ikke er uforsvarligt at opholde sig i institutionen i en kortere periode.\n- I følge Embedslægen er der en næsten ikke-eksisterende risiko ved at opholde sig i de lokaler, hvor der er målt spor af benzen på det niveau, som det er tilfældet i Børnehuset Immerkær, skriver Hvidovre Kommune i en pressemeddelelse. Hvidovre Kommunes familie- og dagtilbudschef, Susan Bjerregaard, fortæller desuden til Hvidovre Avis, at forældrene til børnene i institutionen har reageret positivt på, at Hvidovre Kommune alligevel har valgt at flytte børnene, indtil der er foretaget yderligere målinger i institutionen. - Først og fremmest har forældrene været glade for, at vi har handlet hurtigt, siger Susan Bjerregaard. Familie- og dagtilbudschefen kan endvidere oplyse, at det var institutionens nye leder, der bemærkede lugtgener i institutionens gang. - Der ligger et værksted under institutionen, og det er tilsyneladende derfra, at lugten er kommet. Men man kunne kun lugte det ude i gangen, fortæller hun. Børnehuset Immerkær har siden 1. januar 2015 været en kommunalt ejet institution.\nSvar i uge 14\nDer er nu iværksat en undersøgelse, der skal fastslå hvad der kan gøres for at forbedre institutionens indeklima. Svaret fra undersøgelsen vil i følge Hvidovre Kommune foreligge i uge 14. - Vi har lovet forældrene, at børnene ikke kommer tilbage, før værdierne er nede under grænseværdierne, siger Susan Bjerregaard. De 64 børn skal foreløbig være i ledige lokaler på Musikskolen, og fordi det betyder lidt længere fragt for nogle af forældrene har familie- og dagtilbudschefen desuden lovet forældrene, at institutionens åbningstid forlænges på ugens korteste dag fredag. Ligeledes får institutionen lidt ekstra bemanding fra mandag, så børnene kan færdes sikkert i skolegården på Sønderkærskolen, hvor Musikskolen ligger. key


Design by BOBO Harrevig væghylde - hvidolieret egetræ m. sort læderstrop 100x20 cm med PrisMatch\nForside / Boligtilbehør / Opbevaring / Hylder / Væghylder / Design by BOBO Harrevig væghylde – hvidolieret egetræ m. sort læderstrop 100×20 cm\nVi er så glade for at præsentere denne Harre Vig væghylde for dig. Væghylden er BOBOs eget design, og den er lavet af hvidolieret egetræ og sort læder i høj kvalitet. Her får du en eksklusiv hylde lavet i nordisk og moderne design. Væghylden vil være flot … læs mere her\nVarenummer (SKU): 42285-6369 Kategorier: Boligtilbehør, Hylder, Opbevaring, Væghylder\nDesign by BOBO Harrevig væghylde – hvidolieret egetræ m. sort læderstrop 100×20 cm Varefakta\nNavn: Design by BOBO Harrevig væghylde – hvidolieret egetræ m. sort læderstrop 100×20 cm\nMange leder efter den billigste Design by BOBO Harrevig væghylde – hvidolieret egetræ m. sort læderstrop 100×20 cm på nettet, og de ender oftest ud med at finde tilbud her: gå til shop\nKøb Design by BOBO Harrevig væghylde – hvidolieret egetræ m. sort læderstrop 100×20 cm for kun kr. 795.00 allerede i dag, så sendes den direkte hjem til dig.\nDesign by BOBO Harrevig væghylde – hvidolieret egetræ m. sort læderstrop 100×20 cm fra Design by BOBO\nDesign by BOBO Harrevig væghylde – hvidolieret egetræ m. sort læderstrop 100×20 cm får stadig topkarakter blandt forbrugerne der har købt den i en vores rigtig gode kategorier, nemlig Boligtilbehør // Opbevaring // Hylder // Væghylder. Du bliver ved købet også tildelt hele 365 dages returret med når du køber din vare. Den gode service betyder at rigtig mange i Danmark køber deres Design by BOBO Harrevig væghylde – hvidolieret egetræ m. sort læderstrop 100×20 cm fra den meget brugte forhandler Boboonline.dk, der har alle de efterspurgte varer i deres sortiment. Vi har håndplukket varerne og blandt dem kan du helt sikkert finde noget du kan li, som jo fx kan være denne vare. Købes der ind i online webshops kan priserne findes lavere end i butikker- og det lader sig gøre, når man ikke skal betale til showroom og butikker på dyre adresser.\nDesign by BOBO Harrevig væghylde – hvidolieret egetræ m. sort læderstrop 100×20 cm kun kr. 795.00\nNår du handler online, får du nogle bedre betingelser, end hvis du handler i en fysisk butik. Varer som er købt i en dansk webshop, skal have returret i 14 dage. efter du har købt dine varer, der er endda shops, der vælger at give mere og det kommer dig tilgode som forbruger. Webshops er nødt til at skilte med deres priser på varerne online, og det giver en god gennemsigtighed på priserne, i den store skov af webshops, der er derude. Du kan oven i købet gøre det fra mobilen eller en tablet uden brug af en computer. En anden ting du også slipper for, at skulle slæbe varerne hjem fra butikken. Efter at have afsluttet din handel, bliver dine varer sendt til dig, eller de kan blive sendt til din arbejdsplads, du skal bare huske at vælge den rigtige adresse. De tider med at stå i kø er længe forbi – i dag handler vi online og køer er en saga blot, her er det direkte til kassen og betale med det samme, så spilder du ikke din tid på at vente på fru Hansen, der lige skal spørge om, hvad hver enkelt ting koster.\n47 anmeldelser af Design by BOBO Harrevig væghylde – hvidolieret egetræ m. sort læderstrop 100×20 cm\nVær den første til at anmelde “Design by BOBO Harrevig væghylde – hvidolieret egetræ m. sort læderstrop 100×20 cm” Annuller svar